Vuokraemännän oma vihkitodistus ei riittänyt. Kela hylkäsi vuokralaisen asumistukihakemuksen väittäen, että tämä eli avioliitossa vuokraemäntänsä kanssa.

Kansaneläkelaitos hylkäsi vuokralaisen asumistukihakemuksen.

Kela väitti, että mies eli avioliitossa vuokraemäntänsä kanssa.

Edes vuokraemännän vihkitodistus ei vakuuttanut Kelaa siitä, että tämä oli naimisissa aivan toisen miehen kanssa.

Oululaismies sai taistella toden teolla osoittaakseen, ettei hänellä ollut suhdetta vuokraemäntänsä kanssa. Kuvassa Kelan toimisto Tampereella. ELIAS LAHTINEN/AL

Syyskuun 5. päivänä lähettämässään kirjeessä Kela väitti vuokralaisen olevan avioliitossa vuokraemäntänsä kanssa. IL

Asumistukea hakenut oululaismies joutui erikoiseen tilanteeseen Kelan hylätessä hänen anomuksensa väittäen, että mies oli milloin avoliitossa, milloin naimisissa vuokraemäntänsä kanssa.

Tosiasiassa he eivät edes tunteneet entuudestaan toisiaan.

Kela vaati todisteita

Töiden vuoksi kahta paikkakuntaa elävän avioparin neljän vuoden takainen vihkitodistus ei yllättäen kelvannutkaan Kansaneläkelaitokselle. Asia kävi ilmi, kun Oulussa asuvan naisen alivuokralainen sai hylkäävän päätöksen asumistukihakemukseensa.

Nainen asui valtaosan ajasta Oulussa, hänen aviomiehensä pääkaupunkiseudulla. Nainen oli hiljattain verkkopalvelun kautta löytänyt omakotitalon tarpeettomaksi käyneelle yläkerralle sopivan vuokralaisen - miehen, jota hän ei tuntenut entuudestaan.

Elokuun lopulla Kela lähti kuitenkin peräämään miehen suhdetta tämän vuokraemäntään. Miehelle lähetetyssä kirjeessä vaadittiin selvitystä asumisjärjestelyistä tyyliin " jos haluat osoittaa, että et asu avoliitossa Xxx Xxxx:n kanssa " .

Mies lähetti Kelalle vuokrasopimuksensa. Se ei kuitenkaan riittänyt. Parin viikon kuluttua tuli uusi kirje, jossa mentiin vielä pitemmälle. Nyt Kela väitti hänen olevan naimisissa vuokraemäntänsä kanssa:

" Teidät katsotaan kuuluvan samaan ruokakuntaan, koska olette avioliitossa.... "

14.9. lähettämässään kirjeessä Kela hylkäsi tukihakemuksen todeten, ettei vihkitodistus tai naimisissa oleminen ole este uudelle avoliitolle. IL

Todistus ei riittänyt

Nyt vuokraemäntä antoi oman vihkitodistuksensa osoittaakseen, että hän on oikeasti naimissa oman aviomiehensä, eikä vuokralaisensa kanssa. Vielä tämäkään ei vakuuttanut Kelaa:

" Toimittamasi vihkitodistus ei ole riittävä selvitys siitä, että ette ole Xxx Xxx:n kanssa avoliitossa. Vihkitodistus / naimissa oleminen toisen henkilön kanssa ei ole este uudelle avoliitolle " , Kela totesi pari viikkoa sitten hyläten miehen anomuksen.

Nyt alkoivat vuokralaisen sekä vuokraemännän kärsivällisyys loppua. Kela olisi halunnut kuvia omakotitalon sisältä niin, että huone- ja muut järjestelyt olisivat näkyneet.

- Vuokralaisella ja minulla on erilliset sisäänkäynnit ja omat avaimet. En todellakaan halunnut ruveta avaamaan omaa asuntoani Kelalle. Minusta tuo vaatimus oli asiaton. Kyse oli ihan periaatteesta, vuokraemäntä sanoo Iltalehdelle.

Käämit paloivat

Vuokralainen puolestaan soitti Kelaan kysyäkseen, miten hän vielä voisi todistaa sen, ettei hän suinkaan ollut avoliitossa saati avioliitossa vuokraemäntänsä kanssa.

- Siinä alkoivat käämit vähän palaa. Kysyin, että mitä hemmettiä teille pitää lähettää, jotta uskoisitte, kun vihkitodistuskaan ei kelpaa, vuokralainen kertoo.

- Virkailija sanoi, että todistustaakka oli minun. Hän ei halunnut ruveta neuvomaan. Kertoi vain, että he päättävät asian lähettämäni materiaalin perusteella.

Lopulta mies keksi lähettää Kelalle Tori.fi:ssä käymänsä viestiketjun, jossa hän oli kysellyt nykyiseltä vuokraemännältään tämän ilmoittamasta asunnosta. Vihdoin se sai Kelan uskomaan, että hänellä ei aiemmin ollut ollut tekemistä vuokraemäntänsä kanssa.

- Vasta tuon jälkeen anomukseni hyväksyttiin, vuokralainen kertoo.